SKRIFTLIG FORESPØRGSEL E-3490/00

af Sebastiano Musumeci (UEN) til Kommissionen

(10. november 2000)

Om: Nedskæring af produktionen af hård hvede på Sicilien

Kommissionen har besluttet at flytte et antal produktionskvoter for hård hvede fra Sicilien til Frankrig, hvilket i den nærmeste fremtid vil påføre den sicilianske økonomi et tab på 1 400 mia. ITL.

Kommissionens beslutning skyldes efter sigende ønsket om på kort og mellemlang sigt at beskære landbrugsstøtten med 5 % for at lette de østeuropæiske landes adgang.

Sicilien bør ikke rammes heraf, da øen lider under et udviklingsefterslæb, der gør den støtteberettiget under strukturfondenes mål 1.

1. Hvilke motiver ud over den indirekte støtte til landene i Østeuropa ligger til grund for Kommissionens beslutning om at foretage den omtalte omfordeling af kvoter?

2. Har Kommissionen inden den traf denne beslutning, gjort sig klart, hvor stor skade den vil forvolde den sicilianske økonomi?

3. Overvejer Kommissionen som alternativ til den beskårede produktion af hård hvede foranstaltninger til fremme af andre dyrkningsformer som f.eks. økologisk dyrkning?

Svar afgivet på Kommissionens vegne af Franz Fischler

(14. december 2000)

Kommissionen har aldrig truffet nogen beslutning om at overføre produktionskvoter for hård hvede fra én producentmedlemsstat til en anden.

Rådet har som bekendt ved forordning (EF) nr. 2309/97 af 17. november 1997 om ændring af forordning (EØF) nr. 1765/92 om indførelse af en støtteordning for producenter af visse markafgrøder(1) ændret særordningen for produktionen af hård hvede ved indførelse af et maksimalt garantiareal, der er fordelt mellem de forskellige producentmedlemsstater.

Som led i det endelige kompromis og for at sikre budgetneutraliteten i forhold til Kommissionens forslag foretog Rådet dels en 4 %'s nedsættelse af hektarstøtten, dels en forhøjelse af det maksimale garantiareal, der er fordelt på medlemsstaterne, således at dette svarede bedst muligt til produktionssituationen for hård hvede på det daværende tidspunkt.

Denne beslutning har intet at gøre med problemerne i forbindelse med Fællesskabets udvidelse med landene i Østeuropa.

Hvad den økologiske produktion angår, er der indført særlige regler herfor ved Rådets forordning (EØF) nr. 2092/91 af 24. juni 1991 om økologisk produktionsmetode for landbrugsprodukter og om angivelse heraf på landbrugsprodukter og levnedsmidler(2) for at råde bod på de vanskeligheder, der var i sektoren, og for at imødekomme forbrugernes interesse for økologiske landbrugsprodukter. Endvidere blev der fastsat regler for økologiske produktionsmetoder i Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget, samt om naturpleje(3). Denne forordning er siden blevet erstattet af Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(4). Disse foranstaltninger tager sigte på at fremme miljøvenlige og naturbevarende produktionsmetoder i landbruget. Der ydes støtte til landbrugere, der for en periode på mindst fem år forpligter sig til at drive et miljøvenligt landbrug. Støtten udbetales årligt og beregnes under hensyn til indkomsttabet (specielt i den periode, hvor omlægningen til det økologiske landbrug foregår), de yderligere udgifter, der er en følge af disse forpligtelser, og nødvendigheden af, at der findes et økonomisk incitament til at foretage en sådan omlægning.

Sicilien påregner således som det også var tilfældet i den foregående programmeringsfase en aktion under foranstaltningerne til fordel for et miljøvenligt landbrug med henblik på indførelse og opretholdelse af økologisk landbrug. Blandt de støtteberettigede afgrøder findes også korn og dermed hård hvede.

(1) EFT L 321 af 22.11.1997.

(2) EFT L 198 af 22.7.1991.

(3) EFT L 215 af 30.7.1992.

(4) EFT L 160 af 26.6.1999.